Document ID: 31994R0933

Komisijas Regula (EK) Nr. 933/94
(1994. gada 27. aprīlis),
ar ko nosaka augu aizsardzības līdzekļu aktīvās vielas un izraugās ziņotājas dalībvalstis Komisijas Regulas (EEK) Nr. 3600/92 īstenošanai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā grozījumu izdarīti ar Komisijas Direktīvu 93/71/EEK [2],
ņemot vērā Komisijas 1992. gada 11. decembra Regulu (EEK) Nr. 3600/92, kas nosaka sīki izstrādātus noteikumus tās darba programmas pirmā posma īstenošanai, kura minēta 8. panta 2. punktā Padomes Direktīvā 91/414/EEK attiecībā uz augu aizsardzības līdzekļu laišanu tirgū [3], un jo īpaši tās 5. panta 2. punktu;
tā kā Regulā (EEK) Nr. 3600/92 un jo īpaši tās 5. panta 2. un 4. punktā paredzēts, ka dalībvalstis kā ziņotājas piedalās Direktīvas 91/414/EEK 8. panta 2. punktā paredzētājā darba programmā;
tā kā Komisija ir saņēmusi ziņojumus par 89 no 90 aktīvajām vielām, kas minētas Regulas (EEK) Nr. 3600/92 I pielikumā;
tā kā pēc ziņojumu izskatīšanas jāpieņem lēmums par aktīvajām vielām, kuras jāizvērtē Regulas (EEK) Nr. 3600/92 kontekstā, un par ziņotājdalībvalsts izraudzīšanos attiecībā uz katru no šīm aktīvajām vielām;
tā kā lēmums jāpieņem arī attiecībā termiņu, kurā dosjē un cita zinātniskā vai tehniskā informācija jāiesniedz ziņotājdalībvalstij;
tā kā ziņojumi bija jāizstrādā savlaicīgi un saskaņā ar Regulas (EEK) Nr. 3600/92 II pielikumā noteikto modeli, jāaizpilda un tajos jāietver šā modeļa 5. daļā minētās saistības; tā kā ziņojumus, kuri neatbilst šīm prasībām, nevarēja ņemt vērā un līdz ar to tie nav iekļauti sarakstā;
tā kā to ražotāju nosaukumi un adreses, kuri iesnieguši iepriekš minētajām prasībām atbilstīgus ziņojumus, būtu jāpublicē, lai nodrošinātu sazināšanās iespēju kolektīvu dosjē iesniegšanai;
tā kā izrādījies, ka vajadzīgs norādīt tās iestādes nosaukumu un adresi, kuru katra dalībvalsts izraudzījusies atbilstīgi Regulas (EEK) Nr. 3600/92 3. pantam, lai nodrošinātu, ka dosjē un citu informāciju iesniedz iestādei, kura izraudzīta šādas informācija saņemšanai un izskatīšanai;
tā kā šajā nolikumā paredzētie pasākumi ir saskaņā ar Pastāvīgās augu veselības komitejas atzinumu,
IR PIEŅĒMUSI ŠO REGULU.
1. pants
1. To aktīvo vielu saraksts, kuras izvērtēs Regulas (EEK) Nr. 3600/92 kontekstā, ir sniegts šīs regulas I pielikuma A ailē.
2. Dalībvalsts, kura attiecībā uz katru vielu, kas minēta 1. punktā, izraudzīta par ziņotājdalībvalsti, norādīta I pielikuma B ailē iepretim atbilstīgajai aktīvajai vielai.
3. Ražotāji, kuri savlaicīgi saskaņā ar Regulas (EEK) Nr. 3600/92 4. panta 2. punktu iesnieguši ziņojumus, ar trīs burtu kodu iekļauti šīs Regulas I pielikuma C ailē iepretim atbilstīgajai vielai. Attiecībā uz katru kodu šīs regulas II pielikumā norādīts katra ražotāja nosaukums un adrese.
4. Šīs Regulas III pielikumā norādīts tās iestādes nosaukums un adrese, kuru izraudzījusies katra dalībvalsts saskaņā ar Regulas (EEK) Nr. 3600/92 3. pantu.
2. pants
Termiņš, kurā Regulas (EEK) Nr. 3600/92 5. panta 4. punkta trešajā ievilkumā minētie dosjē un informācija jāiesniedz ziņotājdalībvalstij, ir 1995. gada 30. aprīlis.
3. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1994. gada 27. aprīlī

Labels: 16
7
6
12
18